**Lukácsházi Óvodafenntartó Társulás**

**Társulási Tanácsa**

**LH/153-2/2023. szám**

**Hozott határozatok:**

8/2023. (IV. 3.) Óvodafenntartó Társulás 2023. évi költségvetésének módosítása

9/2023. (IV. 3.) Óvodai továbbképzési program elfogadása

10/2023. (IV. 3.) Óvodafenntartó Társulás alapító okiratának módosítása

**J E G Y Z Ő K Ö N Y V**

**Készült:** Lukácsházi Óvodafenntartó Társulás Társulási Tanácsának 2023. április 3-án tartott üléséről.

**Az ülés helye:** Polgármesteri Iroda - Lukácsháza

**Jelen voltak:** Virág János társulási tanács elnöke

Tóth Árpád József társulási tanács elnökhelyettese

Szerdahelyi-Bánó Irén társulási tanács tagja

Májerhoffer Attila társulási tanács tagja

Joó Tamás társulási tanács tagja

Tóth Szabolcs társulási tanács tagja (6 fő)

**Tanácskozási joggal jelen volt:**

dr. Czenki Balázs jegyző

Takács Péter polgármester

Horváthné Szilvágyi Beáta intézményvezető

(Jelenléti ív csatolva a jegyzőkönyvhöz)

**1. Napirend tárgyalása előtt**

**Virág János** elnök köszöntötte a megjelenteket. Megállapította, hogy a társulási tanács ülése határozatképes. Javasolta, hogy a napirendet az alábbiak szerint fogadják el.

**Napirend:**

1. Óvodafenntartó Társulás 2023. évi költségvetésének módosítása

Előadó: Virág János elnök

1. Óvodai továbbképzési program elfogadása

Előadó: Virág János elnök

1. Óvodafenntartó Társulás alapító okiratának elfogadása

Előadó: Virág János elnök

A tanács tagjai a javaslattal egyetértettek és a napirendet a fentiek alapján fogadták el.

**1. Napirend tárgyalása**

***Óvodafenntartó Társulás 2023. évi költségvetésének módosítása***

**Előadó:** Virág János elnök

(Előterjesztés csatolva a jegyzőkönyvhöz)

**Virág János** elnök elmondta, hogy a Lukácsházi Óvodafenntartó Társulás 2023. évi költségvetésének elfogadásakor az állami támogatások összegei még nem voltak ismertek. A támogatások jogcímenkénti összegei most közzétételre kerültek, így a Társulás által januárban elfogadott 33.896.999 Ft-os finanszírozás helyett, 17.017.900 Ft-ot kell a Társulásnak finanszíroznia.

A 2023. májusi Társulási tanácsi ülésen a zárszámadás elfogadásakor módosításra kerül a Társulás költségvetési határozata is.

A társulási tanács 6 igen szavazattal meghozta határozatát.

**8/2023. (IV. 3.) számú határozat**

A Lukácsházi Óvodafenntartó Társulás Társulási Tanácsa tudomásul veszi az állami támogatásokról szóló tájékoztatást és az előterjesztésben foglaltakat.

Határidő: azonnal

Felelős: Virág János elnök

**2. Napirend tárgyalása**

***Óvodai továbbképzési program elfogadása***

**Előadó:** Virág János elnök

(Előterjesztés csatolva a jegyzőkönyvhöz)

**Virág János** elnök tájékoztatta a jelenlévőket, hogy az intézményvezető asszony megküldte a Lukácsházi Óvoda 2023. szeptember 1-től 2028. augusztus 31-ig terjedő időszakra vonatkozó továbbképzési programját. Javasolta az előterjesztés szerinti továbbképzési program elfogadását. Ismertette továbbá a Lukácsházi Gyöngyház Óvoda, Bölcsőde és Konyha személyi állományának változásait.

A társulási tanács 6 igen szavazattal meghozta határozatát.

**9/2023. (IV. 3.) számú határozat**

A Lukácsházi Óvodafenntartó Társulás Társulási Tanácsa a Lukácsházi Gyöngyház Óvoda, Bölcsőde és Konyha óvodai intézményének, 2023. szeptember 1-től 2028 augusztus 31-ig terjedő időszakra vonatkozó továbbképzési programját az előterjesztés szerinti tartalommal elfogadja.

Határidő: azonnal

Felelős: Virág János elnök

**3. Napirend tárgyalása**

***Óvodafenntartó Társulás alapító okiratának módosítása***

**Előadó:** Virág János elnök

(Előterjesztés csatolva a jegyzőkönyvhöz)

**Virág János** elnök elmondta, hogy a Lukácsházi Óvodában egy nagycsoportos óvodás kisgyermeknél a szakértői bizottság gyermekkori autizmust állapított meg. A Lukácsházi Óvoda alapító okirata az autizmus spektrum zavarral küzdő gyermek befogadását nem engedi. Hozzátette, az autizmus spektrum zavarral küzdő gyermekek a környezetváltozást nagyon rosszul viselik.

**Dr. Czenki Balázs** jegyző ismertette a szakértői vélemény tartalmát, ami az előterjesztés elkészültekor még nem állt rendelkezésre. Elmondta, hogy a szakértői vélemény szokta tartalmazni annak az intézménynek a kijelölését, amibe a gyermek járhat, azonban ez ebben az esetben nem történt meg, és a jegyzőt kérték fel az intézmény kijelölésére. Hozzátette, egyeztetett az intézményvezető asszonyal és a Vas Vármegyei Pedagógiai Szakszolgálattal is. Ők azt a tájékoztatást adták, hogy a gyermek lakhelyére tekintettel a Velemi Óvodához tartozik körzetileg, valamint a Velemi Óvoda alapító okirata alapján a gyermeket szabályszerűen be lehetne fogadni. Elmondta továbbá, hogy feltette a kérdést a Szakszolgálat részére, hogy az előbb elhangzottak szerint, miért nem jelölték ki intézményként a Velemi Óvodát. A Szakszolgálat erre azt a választ adta, hogy gyógypedagógiai szempontból nem javasolják a gyermek áthelyezését másik intézménybe. Elmondta még, hogy a gyermekre vonatkozó különleges bánásmód többletköltséggel is járna Kőszegszerdahely község Önkormányzatának, biztosítani kellene egy gyógypedagógus költségét, aki a Lukácsházi Óvodában foglalkozna a gyermekkel. Fentieket összefoglalva elmondta, amennyiben a Társulás nem módosít az alapító okiraton, akkor a gyermek a Velemi Óvodába kerül át, ez azonban nagyon megviselné.

**Virág János** elnök elmondta, hogy az óvodában a 2023/2024-es tanévben 108 fő körüli gyermeklétszám várható, emiatt 26-28 fős gyermeklétszámú csoportok lesznek az intézményben. Hozzátette, volt már sajátos nevelési igényű gyermek az intézményben, nagyon nehéz volt vele a bánásmód a speciális igényeik miatt, mind a nevelőnek, mind a gyermektársainak.

**Tóth Árpád József** tanácstag felvetette a kérdést, miszerint még nem lehet tudni, hogy a gyermeknél az autizmus melyik fajtája alakul ki.

**Horváthné Szilvágyi Beáta** intézményvezető tájékoztatta a társulási tanács tagjait, hogy az Óvoda és a Kőszegi Szakszolgálat is javasolta a szülőnek, hogy írassa be a gyermeket iskolába, ahol kisebb létszámú csoportban, megfelelő szakemberrel tudna fejlődni. A szülő viszont a csoportváltás, közösségváltás miatt nem szeretné iskolába íratni a gyermeket, illetve már nem is lehetne, mert az Oktatási Hivataltól megérkezett az engedély az óvodában maradáshoz. Elmondta még, hogy mint óvodapedagógus, ő sem javasolná a gyermeknek a közösségváltást, viszont mint intézményvezető, tart annak következményeitől ha a gyermek az intézményben marad.

**Virág János** elnök elmondta, hogy tavalyi évben is módosításra került az intézmény alapító okirata egy érzékszervi és mozgás fogyatékosság miatti gyermek intézményben maradásához, azonban ez jelen esetben más. Egy egy autista gyermek napi fejlesztést igényel, erre az intézménynek nincs szakembere. Javasolta a társulási tanács tagjainak, több szempont és érv alapján, hogy ne módosítsák az intézmény alapító okiratát, mindemellett maximálisan megérti az autista gyermeket és szüleit, de véleménye szerint a közösség érdekeit kell előtérbe helyezni.

A társulási tanács 5 igen és 1 tartózkodás szavazattal meghozta határozatát.

**10/2023. (IV. 3.) számú határozat**

A Lukácsházi Óvodafenntartó Társulás Társulási Tanácsa nem módosítja az Intézmény alapító okiratát, valamint külön megállapodást sem köt Kőszegszerdahely község Önkormányzatával az autista gyermek befogadására vonatkozóan.

Határidő: értelemszerűen

Felelős: Virág János elnök

Több tárgy nem lévén Virág János elnök az ülést bezárta.

Kelt, mint a 6. oldalon.

Virág János dr. Czenki Balázs

elnök jegyző